
			AGINDUA, 2026ko azaroaren 3koa, Hezkuntzako sailburuarena, 2026-2027 ikasturtean lanbide-heziketako heziketa-zikloak eskaintzen dituzten Euskal Autonomia Erkidegoko itunpeko ikastetxe pribatuetan erregimen intentsiboko lanbide-heziketa dualeko programak garatzeko dirulaguntzen deialdia egiten duena.

			Lanbide Heziketa gizarte modernoen zutabeetako bat da, pertsonen bizi-kalitatea ez ezik, enpresen lehiakortasuna ere areagotzen duen aldetik. Urte hauetako krisi ekonomikoaren testuinguruan, Europar Batasuneko herrialdeak hainbat ekintza gauzatzen ari dira, produkzio-lanarekin lotutako ikas-ekinezko erregimeneko Lanbide Heziketaren bidez langabezia gutxitzeko neurriak sustatzeko, eta pertsonen lanbide-kualifikazioa eta espezializazioa bultzatzeko, ikastetxeko irakatsi eta ikasteko prozesua eta enpresan lan egitea eta ikastea uztartuta.

			Hezkuntza, Unibertsitate eta Ikerketako eta Enplegu eta Gizarte Gaietako sailburuen 2012ko urriaren 3ko baterako Aginduak prestakuntza eta lana txandakatzea helburu duen eta gazteei zuzenduta dagoen ikas-ekinezko HEZIBI programaren oinarri arautzaileak ezartzen ditu. Programa horren helburua, besteak beste, hauek arautzea da: garatu beharreko prestakuntza-jarduera, jarduera horren egiaztapena, prestakuntza-zentroen eta enpresen rola, programaren finantzaketa eta programa horren babespean eginiko prestakuntza- eta ikaskuntza-kontratuen ziozko dirulaguntzak.

			Ikas-ekinezko erregimeneko Lanbide Heziketa Duala Euskal Autonomia Erkidegoan ezartzen duen ekainaren 2ko 83/2015 Dekretuaren xedea da hezkuntza-sistemako lanbide-heziketaren ikas-ekinezko erregimeneko heziketa dualaren programak ezartzea, enpresako eta lanbide-heziketako ikastetxeko irakasteko eta ikasteko prozesuak konbinatuta, betiere Prestakuntzarako eta ikasketarako kontratua garatu eta lanbide-heziketa dualaren oinarriak ezartzen dituen azaroaren 8ko 1529/2012 Errege Dekretuan hezkuntza-sistemaren eremuari dagokionez ezartzen diren aurreikuspenak betetzearren.

			Ildo horretatik, ikas-ekinezko prestakuntza-programen bitartez, ikastetxean nahiz lantokietan lantzen da prestakuntza. Proiektu horien helburua da, hortaz, konpetentzia profesional, pertsonal eta sozialak hobetzea hasierako Lanbide Heziketako titulu bat ikas-ekinezko erregimenean lortze aldera, eta, gainera, enpresan ordaindutako lan-jarduera bat garatzea. Alde horretatik, ikaskuntza-eredu integral bat garatuta, bidea erraztu nahi da heziketa-zikloak ikasten dihardutenei prestakuntza emateko eta ikasle horiek enpresen ekoizpen-sisteman txertatzeko.

			Euskal Autonomia Erkidegoko Lanbide Heziketari buruzko ekainaren 28ko 4/2018 Legeak III. kapituluan sustatzen du lanbide-heziketa duala, eta hori bultzatzera bideratutako ekintzak ezartzen ditu.

			Lanbide-heziketa duala garatzea helburu estrategikoa da, garapen-maila handiagoa duten Europako beste herrialde batzuetan ezarritako lanbide-heziketaren eredua bultzatzeko ezinbestekoa delako. Aipatu legearen bidez, lanbide-heziketa dualaren sistema sendo eta zabala garatzeko eta ezartzeko elementuak ezarri nahi dira. Sistema horretan sartuko dira bai hasierako lanbide-heziketa eta enplegurako heziketa, bai beharrezkoak diren espezializazioak, oro har, produkzio-sareak, eta, bereziki, ezagutzaren sektore nagusiek eskatutakoak.

			

			Martxoaren 31ko 3/2022 Lege Organikoak, Prestakuntza Profesionalaren Antolamendu eta Integrazioari buruzkoak, ezartzen du lanbide-heziketa osoa duala izango dela, eta prestakuntza-zentroaren eta enpresaren artean egingo dela.

			Lege horren 67. artikuluak erregimen intentsiboko lanbide-heziketa duala ezartzen du, lanbide-heziketako ikastetxean edo ekoizpen-jarduerarekin parekatutako enpresan edo organismoan prestakuntza txandakatuz egiten den lanbide-heziketari dagokiona, prestakuntza-kontratu baten esparruan.

			Kontratu hori azaroaren 26ko 1065/2025 Errege Dekretuan dago araututa (Urriaren 23ko 2/2015 Legegintzako Errege Dekretuaren bidez onartutako Langileen Estatutuaren Legearen testu bateginaren 11. artikuluan aurreikusitako prestakuntza-kontratuaren araubidea garatzen duena); eta hirugarren xedapen iragankorrak (Beka-sistematik hezkuntza-sistemako lanbide-heziketako ikas-ekinezko prestakuntza-kontratura igarotzeari buruzkoa) xedatzen du azaroaren 8ko 1529/2012 Errege Dekretuak, hezkuntzako lanbide-heziketa dualari dagokionez, indarrean jarraituko duela gaur egun aplikatzen ari den eremuetan, Lanbide Heziketa Antolatu eta Integratzeko martxoaren 31ko 3/2022 Lege Organikoaren bosgarren xedapen iragankorrean aurreikusitako aldi iragankorrean zehar. Zehazki, 2028ko abenduaren 31ra arteko aldi iragankor bat gaitzen da, lanbide-heziketa dualerako beka-sistemaren trantsiziorako.

			Era berean, Lanbide Heziketako sistemaren antolamendua garatzen duen uztailaren 18ko 659/2023 Errege Dekretuaren IV. tituluan enpresa edo organismo parekatuko prestakuntza hori arautzen da.

			Agindu honek ikastetxe pribatu itunduetako pertsona titularrei zuzendutako dirulaguntzak arautzen ditu. Ikastetxe horiek erregimen intentsiboko lanbide-heziketa dualeko programak izan beharko dituzte 2026-2027 ikasturterako, Lanbide Heziketako sailburuordeak baimenduta.

			Deialdi hau Hezkuntza Sailak finantzatuko du eta Europako Gizarte Funtsak kofinantzatuko du, ikas-ekinezko erregimeneko prestakuntza dualera bideratutako jardueren esparruan.

			Ondorioz, Dirulaguntzen Araubidea Erregulatzeko abenduaren 21eko 20/2023 Legean, Dirulaguntzei buruzko azaroaren 17ko 38/2003 Lege Orokorrean eta Euskal Autonomia Erkidegoko 2026ko Aurrekontu Orokorrak onartzen dituen abenduaren 23ko 7/2025 Legean ezarritakoarekin bat etorriz, honako hau

			EBAZTEN DUT:

			1. artikulua.– Deialdiaren xedea eta helburua.

			1.– Deialdi honen xedea da Euskal Autonomia Erkidegoan Lanbide Heziketako heziketa-zikloak ematen dituzten irakaskuntza-ikastetxe pribatuek Lanbide Heziketako sailburuordearen ebazpen bidez baimendutako erregimen intentsiboko lanbide-heziketa dualeko programak garatzea, 2026-2027 ikasturtean, betiere deialdi honetako dirulaguntza-eskaera aurkeztu baino lehen baimendu badira.

			Erregimen intentsiboko lanbide-heziketa duala izateko, Lanbide Heziketa Antolatzeko eta Integratzeko martxoaren 31ko 3/2022 Lege Organikoaren 67. artikuluan ezarritakoa bete beharko da.

			Euskal Autonomia Erkidegoan ikas-ekinezko erregimeneko Lanbide Heziketa Duala ezartzen duen ekainaren 2ko 83/2015 Dekretuko 4. artikuluan ezarritako iraupenak izango dituzte proiektuok.

			

			Nolanahi ere, proiektuak azaroaren 8ko 1529/2012 Errege Dekretuak (prestakuntzarako eta ikaskuntzarako kontratua garatu eta lanbide-heziketa dualaren oinarriak ezartzen dituena) eta azaroaren 26ko 1065/2025 Errege Dekretuak (urriaren 23ko 2/2015 Legegintzako Errege Dekretuaren bidez onartutako Langileen Estatutuaren Legearen testu bateginaren 11. artikuluan aurreikusitako prestakuntza-kontratuaren araubidea garatzen duena) eskatutako baldintza eta betekizunetara egokituko dira.

			2.– Dirulaguntza hauen helburua da proiektuen tutoreek, lanbide-heziketako titulu bat lortzeko, ikastetxeen berezko ikaskuntza- eta irakaskuntza-prozesuak enpresen instalazio, metodologia eta baliabideekin konbinatzean egindako dedikazioa konpentsatzea.

			2. artikulua.– Diruz lagun daitezkeen jarduerak eta kostuak.

			1.– Diruz lagun daitekeen jarduera da, ikasleak enpresan dauden bitartean, ikastetxeko irakasleek 1529/2012 Errege Dekretuko 30.5 artikuluan, 1065/2025 Errege Dekretuko 14.artikuluan eta 83/2015 Dekretuko 2.4 artikuluan ezarritako tutoretza-lanak egitea.

			2.– Diruz lagungarriak izan daitezke ikasketa-eskaintza proiektuak garatzen dituzten programak, baldin eta ikastetxeei berezkoak zaizkien ikaskuntza- eta irakaskuntza-prozesuak enpresen instalazio, metodologia eta baliabideekin konbinatzen badituzte, lanbide heziketako tituluak eskuratze aldera.

			3.– Diruz lagun daitezkeen kostu ekonomikoak bitartekaritza-, kudeaketa- eta tutoretza-jardueretatik eratorritakoak dira (material suntsikorra, material didaktikoa, ebaluaziorako materia eta tutoreen lekualdatzeetatik eratorritako gastuak).

			3. artikulua.– Onuradunak.

			1.– Dirulaguntza hauen onuradun izan daitezke Lanbide Heziketako, oinarrizko, erdi-mailako edo goi-mailako heziketa-zikloak eta espezializazio kurtsoak itunpean ematen dituzten Euskal Autonomia Erkidegoko ikastetxeetako pertsona edo erakunde titularrak, baldin eta betekizun hauek betetzen badituzte:

			a) 2026-2027 ikasturtean oinarrizko lanbide heziketako, erdi-mailako edo goi-mailako heziketa- zikloak eta espezializazio kurtsoren bat itunduta izatea.

			b) 2026-2027 ikasturterako onartuta eta baimenduta izatea txandakako erregimen intentsiboko lanbide-heziketa dualeko programa, lanbide-heziketako ikastetxearen eta enpresa parte-hartzailearen artean batera egina.

			2.– Ezingo dira onuradun izan Dirulaguntzen Araubidea Erregulatzeko abenduaren 21eko 20/2023 Legean, 13. artikulukoan azaldutako egoeren batean dauden pertsonak edo erakundeak.

			4. artikulua.– Aurrekontu-zuzkidura.

			Agindu honen xede diren jarduerak diruz laguntzeko zenbateko osoa milioi bat eurokoa izango da. (1.000.000) euro.

			Zenbateko hori handitu ahal izango da, indarrean dagoen legeriaren arabera aurrekontu-aldaketak onartzen badira. Aldaketa horiek egonez gero, horren berri emango da Lanbide Heziketako sailburuordearen ebazpen baten bidez.

			

			5. artikulua.– Izapidetze elektronikoa.

			1.– Eskaerak modu elektronikoan aurkeztu beharko dira, Euskal Autonomia Erkidegoko Administrazio Publikoen egoitza elektronikoan.

			2.– Herritarrei arreta integral eta multikanala ematekoa eta zerbitzu publikoak bitarteko elektronikoz irispidean izatekoari buruzko ekainaren 20koa 91/2023 Dekretuak, eta Platea E-Administrazioko Plataforma Teknologikoa onartzen duen Informatika eta Telekomunikazioetako zuzendariaren 2006ko otsailaren 9ko Ebazpenak arautzen dute izapidetze elektronikoa.

			3.– Euskal Autonomia Erkidegoko Administrazio Publikoen egoitza elektronikoan daude eskuragarri eskaerak, erantzukizunpeko adierazpenak eta gainerako eskabide-ereduak modu elektronikoan izapidetzeko zehaztapenak.

			4.– Interesdunek bitarteko elektronikoak erabili beharko dituzte prozedura honetako izapideak eskatu, kontsultatu eta egiteko, helbide honetan:

			https://www.euskadi.eus/zerbitzuak/0120515

			5.– Eskaeraren ondorengo izapideak Euskal Autonomia Erkidegoko Administrazio Publikoaren egoitza elektronikoko «Nire karpeta»ren bidez egingo dira.

			https://www.euskadi.eus/nirekarpeta

			6.– Euskal Autonomia Erkidegoko Administrazio Publikoaren egoitza elektronikoan identifikaziorako eta sinadura elektronikorako onartzen diren bitartekoak honako helbide honetan daude eskuragarri

			https://www.euskadi.eus/ziurtagiri-elektronikoak

			7.– Halaber, izapidetze elektronikoa ordezkari baten bidez ere egin ahal izango da, eta, horretarako, ordezkaritza hori Eusko Jaurlaritzaren Ahalordeen Erregistro Elektronikoan inskribatu beharko da, helbide honetan:

			https://www.euskadi.eus/ordezkariak

			6. artikulua.– Eskabideak eta agiriak aurkeztea, eta horretarako epea.

			1.– Eskaera egiteko, agindu honen I. eranskinean dagoen inskripzio-orria erabiliko da, telematikoki ere eskuratu ahal izango da, Euskal Autonomia Erkidegoko Administrazio Publikoen egoitza elektronikoan.

			2.– Dirulaguntzaren eskabidea aurkeztuta, eskatzaileak baimena ematen dio laguntza ematen duen organoari zuzenean egiaztatzeko laguntzak eskatzen dituzten erakundeek betetzen dituztela zerga-betebeharrak eta Gizarte Segurantzarekikoak; izan ere, organo kudeatzaileak automatikoki eta behar beste aldiz egiaztatuko du hori, eta ez du eskatzaileen baimenik beharko horretarako, hala ezarrita baitago Dirulaguntzei buruzko Erregelamendu Orokorra onartzen duen uztailaren 21eko 887/2006 Errege Dekretuaren 22. artikuluan eta Dirulaguntzen Araubidea Erregulatzeko abenduaren 21eko 20/2023 Legea eta Ekonomia eta Ogasuneko sailburuaren 2023ko otsailaren 13ko Agindua aplikatuz (Euskal Autonomia Erkidegoko aurrekontu orokorren kontura ematen diren laguntzen eta dirulaguntzen esparruan bai zerga-betebeharrak eta Gizarte Segurantzarekikoak bai dirulaguntzak itzultzeari buruzkoak betetzen direla egiaztatzeari buruzkoa).

			

			Erakunde eskatzaileak berariaz egin diezaioke uko baimen horri, eta, hala eginez gero, ziurtagiria aurkeztu beharko du, Dirulaguntzei buruzko Erregelamendu Orokorraren 22. artikuluan azaltzen den eran.

			3.– Eskabideak Euskal Autonomia Erkidegoko Administrazio Publikoaren egoitza elektronikoan aurkeztuko dira, hilabeteko epean, agindu hau Euskal Herriko Agintaritzaren Aldizkarian argitaratu eta hurrengo egunetik hasita.

			Dirulaguntzei buruzko azaroaren 17ko 38/2003 Lege Orokorraren 13.7 artikulua eta Dirulaguntzen Araubidea Erregulatzeko abenduaren 21eko 20/2023 Legearen 13. artikulua aplikatuz, eskabidearekin batera erantzukizunpeko adierazpena aurkeztu behar da, honako betebehar hauek egiaztatzeko:

			– Laguntza edo dirulaguntza publikoak eskuratzea eragozten duen zehapen administratibo edo penalik ez izatea, edo horretarako legezko debekurik ez izatea, sexu-bereizkeriagatiko debekuak berariaz aipatuta, Emakumeen eta Gizonen Berdintasunerako eta Indarkeria Matxistarik Gabe Bizitzeko Legearen testu bategina onartzen duen martxoaren 16ko 1/2023 Legegintzako Dekretuaren arabera.

			– Eskabideko eta harekin batera doan dokumentazioko datuak egiazkoak direla, eta betetzen direla laguntza horiek jasotzeko indarrean dagoen araudian ezarritako baldintzak.

			– Dirulaguntzen Araubidea Erregulatzeko abenduaren 21eko 20/2023 Legean 13. artikuluan zehaztutako egoeretako batean ez dagoela.

			– Dirulaguntzak itzultzeko betebeharrik ez izatea.

			– Helburu bererako beste edozein administrazio edo erakunde publiko nahiz pribatuk emandako dirulaguntzak, laguntzak, diru-sarrerak edo baliabideak eskatuz gero eta, hala badagokio, eskuratuz gero, horren berri ematea.

			4.– Eskabideak aurkezteak esan nahi du berariaz eta formalki onartu direla deialdi honen oinarrietan zehaztutako baldintzak.

			5.– Interesdunek egokitzat jotzen dituzten proiektu guztiak aurkeztu ahal izango dituzte, betiere deialdi honetan ezarritako baldintzak betetzen badituzte; hori bai, aurkeztutako proiektu guztiak jasoko dituen eskabide bakarra egingo dute.

			Baimendu eta onetsitako proiektuak ikastetxean bertan gordeko dira, eta Plangintza eta Antolaketako Zuzendaritzaren eskura egongo dira.

			Horrez gain, enpresekin izenpetutako hitzarmenak Plangintza eta Antolaketa Zuzendaritzaren eskura jarriko dira programak onartzeko erabilitako aplikazio elektronikoan.

			Eskabidearekin batera, honako hauek aurkeztu behar dira:

			II. eranskina: Lanbide Heziketako sailburuordeak onetsi eta baimendutako programen zerrenda. Bertan adieraziko da zentro bakoitzeko baimendutako proiektu kopurua, eta honako datu hauek jasoko dira proiektu bakoitzari buruz: ikaslearen izena, ikastetxeko tutorea, lanbide-heziketako zikloa eta enpresa.

			7. artikulua.– Akatsak zuzentzea.

			Aurkeztu den eskabidean akatsen bat edo okerren bat dagoela ikusten bada, 10 eguneko epea emango zaio ikastetxe interesdunari akatsa zuzen dezan edo behar diren agiriak aurkez ditzan. Hala egin ezean, eta urriaren 1eko 39/2015 Legearen 21. artikuluan ezarritakoaren araberako ebazpena eman ondoren, eskaeran atzera egin duela joko da (urriaren 1eko 39/2015 Legea, Administrazio Publikoen Administrazio Prozedura Erkidearena).

			8. artikulua.– Organo kudeatzailea.

			Plangintza eta Antolaketako Zuzendaritza izango da dirulaguntzak emateko prozedura honetako organo kudeatzailea.

			9. artikulua.– Esleitzeko prozedura.

			1.– Dirulaguntza emango zaie baldintza hauek betetzen dituzten ikastetxeei: erregimen intentsiboko heziketa dualaren programak aurkeztea, horretarako baimena izatea eta laguntza hau eskatzea.

			2.– 2026-2027 ikasturtean proiektu bakoitzean parte hartzen duen ikasle bakoitzeko emango den dirulaguntza kalkulatzeko, eragiketa hau egingo da: agindu honetako 4.1 artikuluan ezarritako aurrekontu-zuzkidura zati proiektuetan parte hartzen duen pertsona kopurua, betiere ez sekula ikasleko 941 euro baino gehiago.

			3.– Ikastetxe bereko hainbat ikaslek enpresa berean egiten badute erregimen intentsiboko Lanbide Heziketa Dualeko proiektua, aurreko apartatuan aurreikusitakoaren ondorioetarako, ikasle bakar gisa zenbatuko da, baldin eta antolamendua eta edukiak bat badatoz. Azterketa hori egiteko, irizpide hauek hartuko dira kontuan, besteak beste: modalitatea, enpresa, jatorriko tutorea (ikastetxean), destinoko tutorea (enpresan) eta heziketa-ziklo bera izatea.

			10. artikulua.– Ebazpena.

			1.– Lanbide Heziketako sailburuordeak ebatziko du deialdia, Plangintza eta Antolaketako zuzendariak proposatzen duenari jarraituz, eta bitarteko elektronikoen bidez jakinaraziko zaie ikastetxe interesdunei, Euskal Autonomia Erkidegoko Administrazio Publikoen egoitza elektronikoan dagoen «Nire Karpeta»ren bidez, ikastetxe onuradunak eta emandako zenbatekoa zehaztuta. Halaber, ebazpenean zehaztuko dira ezetsi eta ukatutako eskabideak eta zergatik ezetsi edo ukatu diren, eta Euskal Herriko Agintaritzaren Aldizkarian argitaratuko da, denek horren berri izan dezaten.

			2.– Agindu honen babesean aurkeztutako eskaerei buruzko ebazpena emateko eta jakinarazteko, gehienez ere sei hilabete izango dira, agindu hau argitaratu eta hurrengo egunetik aurrera. Epe horretan berariazko ebazpenik eman eta jakinarazi ez bada, eskabideak ezetsitzat jo ahal izango dira, Administrazio Publikoen Administrazio Prozedura Erkidearen urriaren 1eko 39/2015 Legearen 25. artikuluan ezarritakoari jarraituz.

			3.– Ebazpen horren aurka, gora jotzeko errekurtsoa aurkeztu ahal izango zaio Hezkuntzako sailburuari, hilabeteko epean, ebazpena jakinarazi eta hurrengo egunetik hasita.

			11. artikulua.– Justifikazioa.

			Justifikazioa III. eta IV. eranskina –azken txostena– betez egingo da. Erregimen intentsiboko lanbide-heziketa dualaren programak amaitzean, lanbide-heziketako ikastetxeak azken txostena egingo du, eta txosten horretan jasoko dira egin diren jarduerak eta ikas-ekinezko erregimeneko prestakuntza- eta enplegu-programan parte hartu duen ikastetxe bakoitzeko ikasleei buruzko datu estatistikoak: programa zenbatek amaitu duten; zenbatek utzi duten eta zergatik, eta, laneratzeari dagokionez, nolako emaitza lortu den programaren amaieran. Interesgarritzat jotzen diren bestelako alderdiak ere jasoko dira.

			

			Eskabide horiek aurkezteko epea 2027ko uztailaren 16an amaituko da.

			Justifikazio horiek bide elektronikoz aurkeztu beharko dira, Euskal Autonomia Erkidegoko Administrazio Publikoen egoitza elektronikoan dagoen «Nire Karpeta»ren bidez.

			https://www.euskadi.eus/nirekarpeta

			12. artikulua.– Dirulaguntzak ordaintzea.

			1.– Erregimen intentsiboko lanbide-heziketa dualeko programa horiei dagozkien dirulaguntzak bi zatitan ordainduko dira, era honetan:

			a) Lehenengo zatian, ikastetxe onuradun bakoitzari dagokion zenbatekoaren % 78,0235 ordainduko zaio, betiere 17.1 artikuluko epea igaro bada eta dirulaguntzari uko egin ez bazaio.

			b) Bigarren zatian, gainerako zenbatekoa ordainduko da, 2027an, erakunde onuradunak diruz lagundutako jarduerak benetan egin dituela eta horien kostua ziurtatzen duten egiaztagiriak aurkeztu eta gero, 11. artikuluan ezarritakoarekin bat etorriz.

			2.– Dirulaguntzak ez dira ordainduko onuradunak ez badu egiaztatzen zerga-betebeharrak eta Gizarte Segurantzarekikoak beteta dituela; ez da ordainduko, halaber, dirulaguntza edo laguntzaren bat itzultzeko badu.

			3.– Eusko Jaurlaritzaren Ogasun eta Finantza Sailaren Hirugarrenen Erregistroa erabiltzen bada, elektronikoki izapidetu daiteke hirugarrenen alta, dagokion zerbitzuan, zeina eskura baitago helbide honetan: https://euskadi.eus/hirugarrenak

			13 artikulua.– Ez-betetzeak eta itzulketa-prozedura.

			1.– Ikastetxe onuradunak Dirulaguntzen Araubidea Erregulatzeko abenduaren 21eko 20/2023 Legearen 36. artikuluan eta Dirulaguntzei buruzko azaroaren 17ko 38/2003 Lege Orokorreko 37. artikuluan ezarritako egoeraren batean badaude, dagokion itzulketa-prozedura abiaraziko da.

			2.– Dirulaguntza itzultzeko, Dirulaguntzen Araubidea Erregulatzeko abenduaren 21eko 20/2023 Legearen 40. artikuluan ezarritako prozedura beteko da.

			Hona prozedura:

			a) Prozeduraren hasiera Lanbide Heziketako sailburuordeak ebatziko du. Prozedura hasiz gero, eten egingo dira oraindik egiteke dauden ordainketak.

			b) Ebazpen horretan, prozedurari hasiera emateko arrazoiak jasoko dira, eta 15 eguneko epea emango da egokitzat jotako alegazioak egiteko.

			c) Alegazioak jaso ondoren, edo horretarako emandako epea alegaziorik aurkeztu gabe igaro ondoren, Lanbide Heziketako sailburuordeak ebazpen bidez emango dio amaiera prozedurari.

			Hamabi hilabetekoa izango da itzulketa-prozedura ebazteko eta jakinarazteko gehieneko epea.

			Ebazpenean jasotzen bada arauak ez direla bete, laguntza jasotzeko eskubidea galdu dela deklaratuko du eta, hala badagokio, adieraziko du jasotako kopuruak EAEko Diruzaintza Nagusiari itzuli behar zaizkiola, gehi dirulaguntzen arloan aplikagarri diren berandutze-interesak; horretarako epea, gehienez ere, bi hilabetekoa izango da, ebazpena jakinarazten denetik aurrera. Aldi hori borondatezko alditzat joko da.

			

			d) Borondatezko epean laguntza itzultzen ez bada, horren berri emango zaio Ogasun eta Finantza Saileko arduradunari, aplikatu beharreko legezko arauek xedatutakoari jarraikiz jardun dezan.

			14. artikulua.– Ebazpena aldatzea.

			1.– Dirulaguntza emateko kontuan hartu diren baldintzak aldatzen badira eta ezarritako mugak urratuz beste dirulaguntza batzuk lortzen badira, dirulaguntza emateko ebazpena aldatu ahal izango da, betiere hirugarrenen eskubideei kalterik egiten ez bazaie.

			2.– Ikasleak baja hartzen badu edo uko egiten badio, kontratuaren iraupenaren proportzioan murriztuko da ordainketa.

			3.– Horretarako, Plangintza eta Antolaketa Zuzendaritzak dagokion likidazio-ebazpena emango du, emandako dirulaguntzen zenbatekoak doitzeko.

			4.– Egokitzapen horien ondorioz soberakinik geratzen bada, dirulaguntzaren onuradunen artean beste hainbanaketa bat egin ahal izango da, betiere proiektu bakoitzeko zenbatekoak 9.2 artikuluan ezarritako zenbatekoa gainditzen ez badu, eta egindako ebazpena aldatuko da.

			15. artikulua.– Kontrola, ikuskaritza eta segimendua.

			1.– Plangintza eta Antolaketako Zuzendaritzak diruz lagundutako jardueren kontrol-, ikuskaritza- eta segimendu-lanak egingo ditu egoki deritzonean, eta beharrezkotzat jotzen dituen egiaztagiriak aurkezteko eskatuko du, edozein kasutan, emandako dirulaguntzei dagokienez Autonomia Erkidegoko Administrazioaren Esku-hartzailetza Nagusiari dagokion finantza-kontrola ezertan eragotzi gabe.

			2.– Ikastetxeek erraztu egingo dituzte jarduketa horiek, bereziki kontuen eta eragiketen auditoretzen esparruan egindakoak, baita jarduerak fisikoki egiten ari direla in situ egiaztatzeko jarduketak eta eskumeneko agintaritzek egindako beste edozein ebaluazio-jarduketa ere.

			16. artikulua.– Beste dirulaguntza edo laguntza batzuekiko bateragarritasuna.

			1.– Deialdi honetan aurreikusitako dirulaguntzak bateragarriak dira beste instituzio publiko edo pribaturen batek helburu bererako ematen dituenekin, baldin eta gainfinantzaketarik badakarte. Beste dirulaguntza edo laguntza batzuk jasoz gero, horren berri eman beharko da. Gainfinantzaketarik gertatuz gero, dirulaguntzaren zenbatekoa murriztu egingo da, behar den gehieneko mugaraino.

			17. artikulua.– Onuradunen betebeharrak.

			Agindu honetan araututako dirulaguntzen ikastetxe onuradunek betebehar hauek izango dituzte:

			1.– Emandako dirulaguntza onartzea. Horretarako, dirulaguntzaren esleipena jakinarazi eta hamabost eguneko epean ikastetxe onuradunek berariaz eta idatziz dirulaguntzari uko egiten ez badiote, onartu egin dutela ulertuko da.

			2.– Dirulaguntza zertarako eman den, hartarako erabili beharko du.

			3.– Plangintza eta Antolaketa Zuzendaritzari, Kontrol Ekonomikoko Bulegoari eta Herri Kontuen Euskal Epaitegiari eman beharko diete haiek beren jardunaren barruan ari direla deialdi honen kargura jasotako dirulaguntzei buruz eskatzen dieten informazioa.

			

			4.– Beste edozein administrazio, erakunde publiko edo pribatutatik agindu honetako helburu bererako dirulaguntza, laguntza, diru-sarrera edo baliabiderik eskuratuz gero, horren berri eman beharko diote Hezkuntza Saileko Plangintza eta Antolaketako Zuzendaritzari.

			5.– Laguntza ematerakoan kontuan izandako gorabeheraren bat aldatzen bada, horren berri ematea Hezkuntza Saileko Plangintza eta Antolaketako Zuzendaritzari.

			6.– Jasotako dirulaguntzen berri emateko neurriak hartzea. Neurri horiek betetzeko hauxe egin beharko da: euskarri informatikoetan zein bestelakoetan, adierazpen hau jaso: «Eusko Jaurlaritzako Hezkuntza Sailaren Lanbide Heziketako sailburuordetzak finantzatutako jarduera».

			7.– Arau hauetan xedatutako betebehar guztiak betetzea: Dirulaguntzei buruzko azaroaren 17ko 38/2003 Lege Orokorraren 14. eta 46. artikuluetan, eta Dirulaguntzen Araubidea Erregulatzeko abenduaren 21eko 20/2023 Legearen 14, 27. eta 42. artikuluetan.

			18. artikulua.– Datuen babesari buruzko oinarrizko informazioa.

			1.– Datu pertsonalak tratamendu-jarduera honi erantsiko zaizkio: Lanbide-heziketarekin lotutako laguntzak eta dirulaguntzak.

			Arduraduna: Plangintza eta Antolaketa Zuzendaritza, Hezkuntza Saila.

			Helburua: itunpeko ikastetxe pribatuei dirulaguntzak ematea ikas-ekinezko erregimeneko lanbide-heziketa dual intentsiboko programak garatzeko.

			Legitimazioa:

			– Interes publikoaren izenean edo tratamenduaren arduradunari emandako botere publikoen izenean egindako misio bat betetzeko beharrezko tratamendua.

			– 38/2003 Lege Orokorra, azaroaren 17koa, Dirulaguntzei buruzkoa.

			Hartzaileak:

			– Autonomia Erkidegoko beste organo batzuk.

			– Ekonomia eta Ogasun Saila.

			Eskubideak: onuradunek eskubidea dute datuak eskuratzeko, zuzentzeko eta ezabatzeko, bai eta informazio gehigarrian jasotzen diren beste eskubide batzuk ere.

			Informazio gehigarria: datuen babesari buruzko informazio gehigarri eta zehatza kontsulta dezakezu gure webgunean: https://www.eusladi.eus/clausulas-informativas/webb01-sede/es/transparencia/047400-capa2-es.shtml.

			Araudia:

			– Datuak Babesteko Erregelamendu Orokorra (https://eur-lex.europa.eu/legal-content/ES/TXT/HTML/?Uri-CELEX:32016r0679&from=ES)

			– 3/2018 Lege Organikoa, abenduaren 5ekoa, Datu Pertsonalak Babesteari eta Eskubide Digitalak Bermatzeari buruzkoa (https://www.boe.es/buscar/doc.php?Id-BOE-A-2018-16673).

			2.– Deialdi honetan parte hartzeko eskabidearekin batera, Plangintza eta Antolaketa Zuzendaritzari baimena ematen zaio beste erakunde publiko batzuetan egiazta dezan aurkeztutako agiriak egiazkoak direla.

			

			AZKEN XEDAPENETAKO LEHENENGOA

			Agindu honek amaiera ematen dio administrazio-bideari, eta, beronen aurka, aukerako berraztertzeko errekurtsoa aurkez dakioke Hezkuntzako sailburuari, hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera; bestela, administrazioarekiko auzi-errekurtsoa aurkez daiteke Euskal Autonomia Erkidegoko Auzitegi Nagusiko Administrazioarekiko Auzien Salan, bi hileko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera.

			AZKEN XEDAPENETAKO BIGARRENA

			Agindu honetan aipatutako dirulaguntzak honako hauetan xedatutakoaren mende egongo dira: Administrazio Publikoen Administrazio Prozedura Erkidearen urriaren 1eko 39/2015 Legea, Sektore Publikoaren Araubide Juridikoaren urriaren 1eko 40/2015 Legea, Dirulaguntzei buruzko 38/2003 Lege Orokorrean adierazitako oinarrizko araudia, azken horren erregelamendua onartzen duen 887/2006 Errege Dekretua eta Dirulaguntzen Araubidea Erregulatzeko abenduaren 21eko 20/2023 Legea.

			AZKEN XEDAPENETAKO HIRUGARRENA

			Agindu honek Euskal Herriko Agintaritzaren Aldizkarian argitaratu eta hurrengo egunetik aurrera izango ditu ondorioak.

			Vitoria-Gasteiz, 2026ko azaroaren 3a.

			Hezkuntzako sailburua,

			MARÍA BEGOÑA PEDROSA LOBATO.

